b'\n_START_ARTICLE_\nManever po Valsalvi\n_START_PARAGRAPH_\nManever po Valsalvi je izdihovanje pri zaprtem epiglotisu. V medicini se z manevrom preverja prehodnost u\xc5\xa1esne troblje ali nadzor avtonomnega \xc5\xbeiv\xc4\x8devja nad srcem. Izven medicine se uporablja za izena\xc4\x8devanje pritiska v u\xc5\xa1esih ob hitri spremembi zunanjega pritiska. Spada med t. i. vagalne manevre, to so manevri, ki stimulirajo deseti mo\xc5\xbeganski \xc5\xbeivec (nervus vagus) oz. parasimpati\xc4\x8dno \xc5\xbeiv\xc4\x8devje._NEWLINE_Manever je poimenovan po italijanskem zdravniku Antoniu Marii Valsalvi, ki je \xc5\xbeivel v 17. stoletju in se je ukvarjal predvsem z raziskovanjem u\xc5\xa1es. Bil je prvi, ki je opisal manever.\n_START_SECTION_\nKako se manever izvaja?\n_START_PARAGRAPH_\nManever se izvaja tako, da se zajame sapo, stisne nos ali zapre epiglotis in zapre usta ter poskusi izdihniti. Ob tem se u\xc5\xa1esna troblja odpre in tlak na obeh straneh bobni\xc4\x8da se izena\xc4\x8di, kar v u\xc5\xa1esih povzro\xc4\x8di pokljanje._NEWLINE_Manever je treba izvajati ne\xc5\xbeno, da se prepre\xc4\x8di morebitne po\xc5\xa1kodbe u\xc5\xa1esa.\n_START_SECTION_\nIzven medicine\n_START_PARAGRAPH_\nOb hitrem dvigu zunanjega tlaka (npr. pri potapljanju ali spu\xc5\xa1\xc4\x8danju letala) le-ta navadno povzro\xc4\x8di zaprtje u\xc5\xa1esne troblje, kar prepre\xc4\x8di izena\xc4\x8denje pritiska preko bobni\xc4\x8da. Pritisk se lahko izena\xc4\x8di s po\xc5\xbeiranjem in hkratnim izdihovanjem pri zaprtem epiglotisu. To je ena od uporab manevra po Valsalvi v praksi._NEWLINE_Manever ljudje izvajajo vsakodnevno, pri dviganju te\xc5\xbekih bremen, napenjanju, defekaciji. U\xc4\x8dinek manevra po Valsalvi ima tudi pihanje (izdihovanje) proti uporu, kot npr. pri napihovanju balona. Posledi\xc4\x8dni padec tlaka lahko povzro\xc4\x8di vrtoglavico in celo omedlevico.'